诸先生问关辱临。不佞谊当脩地主之礼。少致软足之敬。而以引嫌之故。深锁重门。不一把臂。虽有南楼之兴。难开北海之樽。不得已稍赋巴人。奉酬白雪。既冒蛇蚓之讥。亦露足出之丑。第以志遭逢之奇。纪壮游之盛云尔。即奉资轩渠。不敢避也。诗箑三握。未敢端柬
孔闻謤 (Ming)
万里苍茫阻碧涛，龙门路迥倚天高。谁知此日朝宗老，犹是当年辑玉豪。白首不忘询故献，青眸谬许视閒曹。直将道德传关尹，岂但区区奏旅獒。